Il-Ministru tal-Edukazzjoni Evarist Bartolo qal fil-Parlament li fl-aħħar ta’ Mejju kien hemm 54,822 mara li kienu f’impieg full time waqt li l-għadd ta’ ħaddiema nisa li l-impieġ ewlieni tagħhom kien wieħed part-time kien jammonta għal 18,739. Bħalissa hawn 9,402 mara li qabżu l-50 li qed jaħdmu full-time. Is-Sur Bartolo qal li aktar nisa jitħajru jidħlu fid-dinja tax-xogħol jekk ikunu pprovduti child care centres li jieħdu ħsieb it-tfal fil-ħinjiet ta’ filgħodu u ta’ filgħaxija kif ukoll incentiv biex dawn in-nisa jkomplu jgawdu ċerti servizzi soċjali. Fi 52 child care centre fil-gżejjer Maltin bħalissa jattendu mal-elfejn tifel u tifla taħt it-tliet snin. Ir-rata medja ta’ ħlas għaċ-child care centres privati hija ta’ 25 ewro ċenteżmu kull s-siegħa. Dan ifisser li l-ġenituri li jibagħtu lil uliedhom f’dawn iċ-ċentri għal madwar 40 siegħa fil-ġimgħa, qed iħallsu mal-€4,500 fis-sena għal dan is-servizz. Ic-Chairperson tal-Kumitat Job Plus, Clyde Caruana, qal li l-miżura tal-Baġit – li minn April li ġej se toffri child care centres bla ħlas għat-tfal tal-genituri li jaħdmu it-tnejn jew f’każ ta’ single parent li taħdem – se tagħmilha possibbli li l-ġenituri b’pagi baxxi jew medji  isibu l-aħjar bilanċ bejn ix-xogħol u l-familja. Miżura oħra mħabbra fil-baġit, li hija maħsuba tinċentiva aktar nies jidħlu fis-suq tax-xogħol hija mmirata lejn persuni li ilhom jirreġistraw għax-xogħol sentejn jew aktar. Dawn jistgħu jżommu parti mill-benefiċċji soċjali anke jekk jibdew jaħdmu. Skont statistika tal-Uffiċċju Nazzjonali tal-Istatistika, bħalissa hawn mas-6,000 persuna f’din il-kategorija ta’ persuni inattivi. Skont riċerka li saret, jirriżulta li ħafna minn dawn il-persuni ma jkunux iridu jaħdmu minħabba li l-beneficcji sċcjali huma kważi daqs il-paga. Hu maħsub li bħala medja, fuq medda ta’ tliet snin dawk li se jgawdu minn din il-miżura se jirċievu mas-€7,000 f’benefiċċji soċjali waqt li min iħaddem se jirċievi mal-€4,000.